Omnibus sanctę et inviolabilis matris ęcclesię filiis notum fieri volumus, quod ego vocatus Humbertus de Pevreria et fratres mei Anserus et Hugo Liberz in primo dono quod fuit factum de territorio Nulliaci, retinuimus in eodem territorio quandam vineam quę vocatur Li clos al Girardens atque unam peciam de terra prope eundem closum. Sed postea precibus et ammonicionibus domni Walterii Cabilonis episcopi et beneficio ejus dedimus atque concessimus Deo et sanctę Marię de Firmitate et monachis ejusdem loci ob remedium animarum nostrarum omniumque antecessorum nostrorum quicquid retinueramus et quicquid juris habebamus vel calumpliabamur in prefato territorio cum omnibus appendiciis ejusdem territorii, in bosco, et in plano, atque in monte, sine ulla retentione. Hoc autem donum fuit factum apud Firmitatem in domo hospitum, in manu videlicet domni Walterii predicti episcopi. Hujus rei testes: Seguinus et Sofridus frater ejus, et Rodolfus et Bernardus de Sala Firmitatis monachi, Lebaudus de Ver, Bertrannus de Saldun, Aalardus de Seniceo, Filibertus de Capasia, Petrus prepositus de Oisella. [retouru à la ligne]. Ego Walterius Dei gratia Cabilonensis episcopus auctoritate Dei omnipotentis Patris et Filii et Spiritus Sancti, et beatorum apostolorum Petri et Pauli, atque beati Vincencii levite et martiris, omniumque sanctorum testor et confirmo ea quę continentur in hac carta monachis de Firmitate presentibus et futuris manere rata. Si quis igitur de his quę hic annotata sunt eos pertubaverit, si non satisfacione congrua emendaverit, excommunicationi in perpetuum subiaceat, et a sacratissimo corpore et sanguine domini nostri Ihesu Christi fiat, atque in extremo examine de perpetrata iniquitate reum dampnationis se esse cognoscat.